Sangoma kry tronkstraf nadat hy tydens ‘seremonie’ verkragArgieffoto ŉ 27-jarige sangoma is tronkstraf opgelê nadat hy skuldig bevind is aan die verkragting van ŉ 22-jarige leerlingsangoma tydens twee ‘seremonies’ in die Vrystaat. Sers. Martin Xuma, polisiewoordvoerder, het Dinsdag gesê die Ladybrand-streekhof het die sangoma, Rutikie David Steady van Mokwena in Thaba Nchu, tot 20 jaar tronkstraf gevonnis op twee aanklagte van verkragting van dieselfde slagoffer. “Die eerste verkragting het op 27 September 2014 plaasgevind, toe die sangoma en ŉ groep leerlinge ŉ seremonie in Makeleketla naby Winburg bygewoon het. Steady het sy slagoffer omstreeks 23:00 tydens die seremonie verkrag,” het Xuma gesê. Die vrou het nie die eerste verkragting by die polisie aangemeld nie. Op 12 Oktober 2014 is sy weer tydens ŉ ‘seremonie’ in Dawiesville, naby Tweespruit, verkrag. “Dié keer het sy die voorval die volgende dag by die polisie aangemeld en ŉ verkragtingssaak is aanhangig gemaak.” Speurder-sersant Tshepo Olebile van die Ladybrand-polisie se eenheid teen gesinsgeweld, kindermishandeling en seksuele misdrywe, het die saak ondersoek en Steady vier weke later opgespoor en in hegtenis geneem. “Olebile kon daarin slaag om verklarings van verskeie getuies te verkry wat teenwoordig was by die seremonies. Dit was noodsaaklik om genoeg konkrete bewyse aan die hof voor te lê om sy skuldigbevinding en vonnis te verseker.” Lt.genl. Lebeoana Tsumane, die polisiekommissaris van die Vrystaat, het die vonnis verwelkom en ŉ beroep op slagoffers gedoen om verkragtingssake dadelik aan te meld, ongeag hul verhouding met die oortreder.